SKRIFTLIG FORESPØRGSEL E-3316/02

af Bart Staes (Verts/ALE) til Kommissionen

(22. november 2002)

Om: Atomkraft og energi fra vedvarende energikilder

Kommissær Bolkestein holdt den 7. november 2002 en tale i London Institute of Economic Affairs, hvor han med en række argumenter slog kraftigt til lyd for øget anvendelse af atomkraft (Nuclear energy needed more than ever).

Kommissæren tog i sin tale på ingen måde højde for muligheden for energi fra vedvarende energikilder.

Kan Kommissionen oplyse, hvilken form for energi atomkraft eller energi fra vedvarende energikilder, som f.eks. vand, vind og sol der er den mest miljøvenlige med hensyn til affaldsstoffer, sundhedsrisici i forbindelse med ulykker, osv.?

Kan Kommissionen endvidere oplyse, hvilke foranstaltninger den agter at træffe til fordel for den af de to energiformer, den finder mest miljøvenlig, og på bekostning af den, den finder mindst miljøvenlig?

Samlet svarafgivet på Kommissionens vegne af Frederik Bolkesteinpå skriftlige forespørgsler E-3308/02 og E-3316/02

(4. februar 2003)

Som medlem af Kommissionen med ansvar for det indre marked er kommissær Frederik Bolkestein fuldt ud berettiget til at deltage i drøftelser om den generelle fremtid for Europas økonomi, herunder de seneste tendenser på energimarkedet. Institute for Economic Affairs (IEA) i London inviterede kommissær Frederik Bolkestein til at fremkomme med sine synspunkter om disse emner i en tale den 7. november 2002.

Blandt en række andre emner behandlede kommissæren energiforsyningssikkerheden, der er emne for Kommissionens grønbog(1) På vej mod en europæisk strategi for energiforsyningssikkerhed. Grønbogen sætter fokus på EU's strukturmæssige svagheder i forbindelse med energiforsyningen og fremkommer med en række spørgsmål til drøftelse. Kommissær Frederik Bolkestein omtalte adskillige tendenser, der allerede er påpeget i grønbogen, så som forøgelsen i energiafhængighed fra 50 % nu til 70 % i 2030, hvis der ikke træffes passende foranstaltninger. I sin tale til IEA henviste kommissæren også til vedvarende energikilder, der stadig kun dækker en lille del af EU's energibehov.

Grønbogen indledte en debat om EU's behandling af forholdene omkring energiforsyningen. Kommissær Frederik Bolkesteins tale behandlede en række elementer, der er relevante i debatten om nuklear energi, som f.eks. det meget ringe niveau af drivhusgasemissioner i forbindelse med nuklearenergi. Talen identificerede også et antal problemer, der stadig skal løses.

Med udgangspunkt i den diskussion, der blev stimuleret af grønbogen, i hvilken Parlamentet spillede en aktiv og konstruktiv rolle, har Kommissionen foreslået en række foranstaltninger til at forbedre energiforsyningssikkerheden i EU under samtidig hensyntagen til de miljømæssige aspeker. Disse forslag omfatter foranstaltninger til fremme af vedvarende energikilder i elproduktionen (direktivet om vedvarende el-energi vedtaget i 2001)(2), om forøgelse af andelen af biobrændstof i transportsektoren, om fremme af kraftvarmeværker og forbedring af energieffektiviteten af bygninger (direktiv om bygningers energimæssige ydeevne vedtaget i november 2002)(3), samt det foreslåede program Intelligent Energi i Europa.

Derudover godkendte Kommissionen den 6. november 2002 en række foranstaltninger på basis af Euratom-traktaten, med henblik på at komme frem til en sammenhængende indfaldsvinkel fra EU's side til nuklear sikkerhed og forsyningssikkerhed, herunder mulige instrumenter til øgede Euratom-lån. Disse forslag omfatter sikkerheden på nukleare installationer under drift og nedlukning, behandling af radioaktivt affald og handel med nukleare materialer med Rusland. Samme dag godkendte Kommissionen ligeledes to forslag i forbindelse med Euratom-lånene for at øge lånegrænsen og navnlig til at sikre den fortsatte tilgængelighed af Euratom-lån i forbindelse med nuklear sikkerhed og nedlukningsprojekter i kandidatlandene og andre ikke-medlemslande.

Kommissær Frederik Bolkestein redegjorde for sine synspunkter på forsyningsmarkedet generelt, hvori vandforsyningen indgår. Han påpegede en række instrumenter, med hvilke man kan etablere et korrekt forhold mellem pris, kvalitet og standard for den pågældende ydelse. I denne forbindelse refererede han til et aktuelt dokument om den fremtidige vandpolitik fra den britiske regering med titlen Directing the Flow.

Kommissær Frederik Bolkesteins tale var begrænset til en skitsering af den seneste udvikling inden for vandsektoren i forskellige medlemslande, herunder den rolle, som private operatører spiller.

(1) KOM(2000) 769 endelig udg.

(2) Europa-Parlamentets og Rådets direktiv 2001/77/EF af den 27. september 2001 om fremme af elektricitet produceret fra vedvarende energikilder inden for det indre marked for elektricitet, EFT L 283 af 27.10.2001.

(3) KOM(2001) 226 endelig udg.